  Майя Бывальцева Коньывуон кутсконын Удмуртиын куазь зоро луоз. Facebook мерлыко вотэсын со сярысь ивортӥз улосвыл Гидрометцентрысь куазез эскеронъя ёзэтлэн кивалтӥсез Алла Шумихина. «Кӧснуналэ Удмуртие зоръёс лыктыны быгатозы. Удмурт Элькунлэн интывылэз доры Атлантикаысь циклонлэн фронт сӧзнэтэз вуэ, чакланъёсъя, уйин кӧня ке зороз, нырысь ик шунды пуксён палась ёросъёсын, нуназе — элькунысь тросаз ёросъёсыз ӧжытак зорылоз», — гожтӥз куазез эскерись. Солэн верамезъя, 1-тӥ коньывуонэ нуназе термометрлэн гожез +9…+14 градусозь ӝутскоз. Лымшор но шунды пуксён вискысь тӧл секундскын 10–13 метре пельтоз. 2-тӥысен 4-тӥ коньывуонозь омыр зӥбет будоз. Интыен-интыен ӧжытак зороз. Но вордӥськонэ нуназе котькытын тросгес зор усёз. Чакланъёсъя, вуоно арнялэн шораз температура +12…+17 градусозь ӝутскыны быгатоз. Тегъёс: Мерлык Удмуртия куазь сӥзьыл  